Un individ din Neamț, condamnat la 8 ani de închisoare pentru că a violat o fetiță de 13 ani, a fost prins la Roma
Un bărbat din Neamţ dat în urmărire naţională şi internaţională după ce a fost condamnat la 8 ani de închisoare pentru că a violat o fetiţă de 13 ani a fost prins la Roma.
"La data de 30 martie 2024, pe baza unei bune colaborări între poliţiştii Inspectoratului de Poliţie Judeţean Neamţ - Serviciul de Investigaţii Criminale, Centrul de Cooperare Poliţienească Internaţională - Biroul Sirene România, Biroul Sirene Italia, Biroul Ataşatului de Afaceri Interne din cadrul Ambasadei României în Italia şi echipele din cadrul Comando Provinciale Carabinieri Roma, a fost prins, la Roma, un bărbat, de 38 ani, din Bodeştii de Jos, judeţul Neamţ", anunţă IGPR.
Bărbatul era urmărit naţional şi internaţional, pentru săvârşirea unei infracţiuni de viol în forma agravată, victima fiind o fetiţă de 13 ani.
Persoana urmărită a fost condamnată să execute o pedeapsă de 8 ani de închisoare, conform mandatului de executare a pedepsei închisorii emis de Judecătoria Piatra Neamţ.